Diari Oficial de la Generalitat Valenciana


Sumari del DOGV 9855, del 23-05-2024 (2024/4705)

RESOLUCIÓ de 17 de maig de 2024, del director general de Centres Docents, per la qual s'establixen el calendari i el procés d'admissió i matrícula per al curs acadèmic 2024-2025 en les escoles oficials d'idiomes de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9855

Data del DOGV
:   23-05-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/4705


Data del document
:   17-05-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Descriptors 

:   * Conselleria d'Educació, Universitats i Ocupació
    * centre d'ensenyament
    * ensenyament d'idiomes
    * administració de l'ensenyament

RESOLUCIÓ de 17 de maig de 2024, del director general de Centres Docents, per la qual s'establixen el calendari i el procés d'admissió i matrícula per al curs acadèmic 2024-2025 en les escoles oficials d'idiomes de la Comunitat Valenciana. [2024/4705]  
L'Orde 87/2013, de 20 de setembre, de la Conselleria d'Educació, Cultura i Esport, per la qual es regula l'organització i el funcionament de les escoles oficials d'idiomes de la Comunitat Valenciana, en el capítol III, regula l'admissió i la matrícula a les escoles oficials d'idiomes valencianes.  
L'Orde 34/2022, de 14 de juny, de la consellera d'Educació, Cultura i Esport, per la qual es regulen l'avaluació de les ensenyances d'idiomes de règim especial i les proves de certificació dels nivells del Marc Europeu Comú de Referència per a les Llengües a la Comunitat Valenciana, establix la validesa del test de classificació per al procés d'admissió; la validesa de la certificació del nivell A2 obtingut mitjançant la prova homologada en el procés d'admissió a les escoles oficials d'idiomes, d'ara en avant EOI, i les instruccions específiques per a la sol·licitud d'adaptació de l'alumnat amb necessitats específiques de suport educatiu.  
En este sentit, també la Resolució conjunta de 20 de setembre de 2021, de la Direcció General de Política Lingüística i Gestió del Multilingüisme i de la Direcció General d'Inclusió Educativa, dicta les instruccions per a la sol·licitud d'adaptacions d'accés a les escoles oficials d'idiomes valencianes.  
En el procediment d'admissió i matriculació de menors d'edat davant dels supòsits de no convivència dels progenitors per motius de separació, divorci, nul·litat matrimonial, ruptura de parelles de fet, o situacions anàlogues, se seguix la Resolució de 14 de febrer de 2019, de la Secretaria Autonòmica d'Educació i Investigació, que establix instruccions per a aplicar-se als centres docents sostinguts amb fons públics d'ensenyances no universitàries de la Comunitat Valenciana.  
  
Per tot això, en virtut de les competències que m'atribuïx l'article 9 del Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, resolc:  
  
Primer. Disposicions generals  
1. Les sol·licituds d'admissió a ensenyances de les EOI es realitzaran únicament per mitjans telemàtics.  
2. Les persones sol·licitants que no tenen possibilitat d'accés a mitjans electrònics han d'acudir a qualsevol EOI de la Comunitat Valenciana, on estaran habilitats els mitjans necessaris per a poder realitzar les sol·licituds del procés d'admissió.  
3. Els ciutadans de qualsevol nacionalitat es poden matricular en un idioma estranger diferent de l'oficial del país on van fer l'escolarització obligatòria.  
  
Segon. Condicions d'accés als cursos curriculars  
1. El certificat de nivells A2, B1, B2 o C1, tant de les EOI com de les entitats reconegudes en la resolució aprovada a este efecte, habilita per a accedir al curs següent de l'idioma del certificat aportat.  
2. El títol de Batxillerat habilita per a accedir a les ensenyances d'idiomes de primer curs de B1 de la primera llengua estrangera cursada en Batxillerat.  
3. El certificat del nivell A2, obtingut per la superació de la prova homologada, habilita per a accedir al primer curs de nivell B1 de l'idioma certificat.  
4. El certificat dels nivells A2 i B1 del Centre Universitari d'Idiomes a Distància (CUID) habilita per a l'accés al primer curs de nivell B1 i al primer curs de nivell B2, respectivament.  
5. Els certificats dels nivells A2, B1, B2 o C1 de la Junta Qualificadora de Coneixements de Valencià (JQCV) habilita per a accedir al curs de nivell B1, B2, C1 i al primer curs del nivell C2 de valencià de les EOI, respectivament. El certificat del nivell C2 de la JQCV habilita per a accedir al segon curs del nivell C2 de valencià de les EOI.  
6. La qualificació global de «no apte» en l'última prova de certificació a què s'haja presentat amb la qualificació «apte» en cada una de les activitats de llengua avaluades, i un 60 % de puntuació global, habilita per a accedir al curs següent al del nivell de la prova de certificació realitzada.  
7. La qualificació global de «no apte» en l'última prova de certificació a què s'haja presentat amb un percentatge de puntuació mínim d'un 50 % en almenys tres activitats de llengua avaluades habilita per a accedir a l'últim o únic curs conduent a la certificació del nivell no superat.  
  
8. El resultat del test de classificació del curs 2024/2025.  
9. Les EOI determinaran els certificats vàlids que habiliten per a accedir a l'idioma de la sol·licitud quan l'idioma no aparega en la resolució aprovada a este efecte. Els certificats admesos han de ser d'entitats de prestigi reconegut i que mantinguen els estàndards de qualitat de les EOI.  
  
Tercer. Condicions d'accés als cursos complementaris  
El procés de matriculació als cursos complementaris l'establix cada escola i es publica en les pàgines web de cada escola.  
  
Quart. Generalitat del procediment  
El procediment per a ser alumne o alumna oficial d'una EOI té els passos següents:  
1) Participació en el procés d'admissió: la persona interessada participa en el procediment d'admissió habilitat, en què tria idioma, nivell, horari i EOI.  
2) Adjudicació de vacant: les EOI adjudiquen les vacants sol·licitades segons l'orde de prioritat establit.  
3) Matriculació final: la persona a qui s'ha adjudicat una vacant formalitza la matrícula, efectua el pagament de les taxes i registra la sol·licitud en l'EOI de la plaça adjudicada.  
La persona que no realitze la formalització de la matrícula fins al final no es considerarà alumne o alumna oficial, i s'entendrà que desistix del dret a la plaça vacant i tindrà l'oportunitat de tornar a participar en l'admissió extraordinària.  
Qualsevol informació consignada en el procediment de participació que no siga verídica o no puga ser acreditada suposarà l'anul·lació de la matrícula.  
  
Quint. Procés d'admissió  
1. Cursos curriculars presencials (diürns/ordinaris o intensius), semipresencials o a distància:  
Tant l'alumnat matriculat en el curs 2023-2024 com les persones sol·licitants de nou ingrés triaran les preferències horàries i d'EOI ordenades per prioritat. La persona sol·licitant podrà triar un màxim de tres idiomes i fins a cinquanta combinacions horàries amb la possibilitat de seleccionar diverses escoles i diverses modalitats.  
Les EOI que impartixen cursos a distància són: EOI Castelló de la Plana, EOI Sagunt, EOI València-Saïdia, EOI València-Quatre Carreres, EOI Gandia, EOI Elx i EOI Alacant.  
2. Es podrà participar en els dos períodes d'admissió, al juny (convocatòria ordinària) i al setembre (convocatòria extraordinària).  
3. La informació complementària per al procés d'admissió estarà accessible en http://www.eoi.gva.es/va/admissio-i-matricula.  
  
Sext. Orde d'adjudicació de vacants  
L'orde de prelació per a l'adjudicació de vacants és el següent:  
  
1. L'alumnat matriculat en l'EOI Virtual Valenciana durant el curs 2023-2024 que vulga continuar els seus estudis, amb independència de la modalitat que trie per al curs 2024-2025 (diürn/ordinari, intensiu, semipresencial o a distància) en qualsevol EOI, excepte si va perdre l'escolaritat per faltes d'assistència no justificades.  
2. L'alumnat matriculat en el curs 2023-2024 en una EOI presencial que vulga continuar els seus estudis en la mateixa EOI, amb independència de la modalitat que trie per al curs 2024-2025 (diürn/ordinari, intensiu, semipresencial o a distància), excepte si va perdre l'escolaritat per faltes d'assistència no justificades.  
3. L'alumnat matriculat en el curs acadèmic 2023-2024 en una EOI que vulga fer un trasllat a una altra EOI, amb independència de la modalitat que trie per al curs 2024-2025 (diürn/ordinari, intensiu, semipresencial o a distància), excepte si va perdre l'escolaritat per faltes d'assistència no justificades.  
4. Les persones que han superat la prova homologada o tinguen el títol de Batxillerat amb indicació de la primera llengua estrangera cursada i vulguen accedir al primer curs de nivell B1.  
5. Les persones que figuren en les llistes d'admesos del programa PIALP per al curs 2024-2025 amb este orde de prelació:  
5.1. Personal docent funcionari de carrera.  
5.2. Personal docent funcionari interí.  
5.3. Personal docent de centres sostinguts amb fons públics.  
6. Els col·lectius no previstos en els anteriors apartats.  
7. En cada un dels col·lectius anteriors, en cas que hi haja concurrència, l'orde de prelació serà segons el resultat del sorteig de la Direcció General de Centres Docents, d'acord amb l'article 38 del Decret 40/2016, de 15 d'abril, pel qual es regula l'admissió als centres docents públics i privats concertats que impartixen ensenyances d'Educació Infantil, Educació Primària, Educació Secundària Obligatòria i Batxillerat, per al curs 2024-2025.  
  
Sèptim. Formalització de la matrícula als cursos curriculars  
1. Una vegada rebuda la comunicació del resultat definitiu del procediment d'admissió, l'alumnat ha de formalitzar la matrícula en les dates establides a este efecte. En qualsevol cas, atendrà les instruccions que figuraran en l'apartat «Formalització de la matrícula» del portal de la Conselleria d'Educació, Universitats i Ocupació habilitat per a l'admissió de l'alumnat. D'acord amb l'article 41 del Decret 48/2024, l'omissió del tràmit de matrícula implicarà la renúncia a la plaça escolar adjudicada.  
2. Per a formalitzar la matrícula en qualsevol EOI, les persones han d'abonar la taxa corresponent. La matrícula no es considera finalitzada fins que l'EOI corresponent comprova la documentació i la persona rep el justificant de matrícula corresponent.  
3. La persona que no haja estat mai matriculada en una EOI ha d'abonar la taxa d'obertura d'expedient i, opcionalment, la taxa d'expedició de targeta d'identitat d'alumne.  
4. La persona que es matricule en més d'un idioma en EOI diferents només ha d'abonar l'obertura d'expedient en una de les escoles i presentar el justificant de matrícula en l'altra escola.  
5. Els docents participants del programa PIALP no han d'abonar taxes de matrícula, ni d'obertura d'expedient ni d'expedició de targeta d'identitat d'alumne.  
6. La persona que es matricula en un curs ja superat com a actualització de coneixements abonarà la taxa d'alumnat no repetidor.  
7. La persona que haja estat matriculada prèviament en una EOI, dins de l'àmbit territorial de la Comunitat Valenciana, distinta de l'EOI que sol·licita no ha d'abonar la taxa d'obertura d'expedient.  
8. En les taxes de matrícula s'aplicaran les exempcions i les bonificacions que preveu la Llei 20/2017, de 28 de desembre, de taxes. Per a poder abonar les taxes de matrícula cal tindre NIE o NIF.  
9. Les persones sol·licitants d'altres comunitats autònomes o que hagen estat matriculades durant el curs 2018-2019, o anteriors, en una EOI de la Comunitat Valenciana han de presentar, juntament amb la resta de documentació, un expedient acadèmic, un document o resguard de matrícula, una certificació acadèmica o un certificat de nivell. En cas que no es tinga cap document, han de demanar al centre d'origen documentació expedida per l'EOI que acredite que anteriorment han estat cursant estudis o han estat matriculades en una prova de certificació com a alumnat lliure.  
10. L'alumnat matriculat en el curs 2023-2024 en la mateixa EOI en què ha sigut admés només ha d'adjuntar l'imprés 046 omplit i el justificant de pagament bancari de la taxa.  
11. L'alumnat no matriculat en el curs 2023-2024 en la mateixa EOI en què ha sigut admés ha d'adjuntar la documentació següent:  
  
11.1. Imprés 046 omplit i justificant de pagament bancari de la taxa.  
  
11.2. En cas que siga la primera vegada que es matricula en esta EOI, una fotografia de carnet.  
11.3. En cas que accedisca a un curs superior a primer d'A2, original i fotocòpia del certificat acreditatiu del nivell d'idioma, d'acord amb esta resolució.  
11.4. Si és el cas, original i fotocòpia de la documentació que dona dret a l'exempció de bonificació de les taxes.  
11.5. Les persones de països de la Unió Europea han d'aportar fotocòpia del NIE i document que acredite el país en què s'ha fet l'escolarització obligatòria, o bé un certificat escolar del centre de l'Estat espanyol on va fer l'escolarització obligatòria.  
11.6. Les persones de països de fora de la Unió Europea han d'aportar fotocòpia del NIE i document que acredite el país en què s'ha fet l'escolarització obligatòria.  
12. L'alumnat del PIALP ha d'adjuntar la documentació següent:  
  
12.1. Sol·licitud presentada en la plataforma OVIDOC.  
12.2. En cas que siga la primera vegada que es matricula en una EOI, una fotografia de carnet.  
12.3. En cas que siga la primera vegada que es matricula en eixe idioma, i si accedix a un curs superior a primer d'A2, original i fotocòpia del certificat acreditatiu del nivell d'idioma, d'acord amb esta resolució.  
  
13. Els sol·licitants que tinguen menys de 16 anys durant l'any 2024 que vulguen seguir l'ensenyança d'un idioma estranger diferent del primer idioma estranger que cursen en l'Educació Secundària Obligatòria han de presentar un certificat del centre docent on cursen actualment els estudis, que acredite el curs que fan i l'idioma o els idiomes estrangers que estudien.  
14. En els supòsits de no convivència dels progenitors de l'alumne o alumna menor d'edat, per motius de separació, divorci, ruptura de parella de fet, o situació anàloga, s'ha de consignar en el procediment d'admissió o de trasllat de matrícula.  
15. Les persones que disposen del títol de Batxillerat o es troben en tràmit d'obtindre'l, espanyol o homologat, i vulguen accedir als estudis d'idiomes de primer curs del nivell B1 o de segon curs del nivell A2 de la primera llengua estrangera cursada en Batxillerat han de presentar un certificat acadèmic en què conste com a superada la primera llengua estrangera.  
16. La matrícula no es considera formalitzada fins que l'EOI no rep tota la documentació necessària i en valida l'alta. Si l'alumne no facilita a l'escola la documentació en el termini establit, perd el dret a la plaça assignada.  
17. En qualsevol moment, la secretaria del centre podrà requerir la documentació original per tal de fer la comprovació pertinent. El fet de presentar algun document fals comporta l'anul·lació de la matrícula.  
  
  
Octau. Prioritat de matrícula  
1. Les escoles oficials d'idiomes matricularan presencialment amb l'orde de prioritat següent:  
1.1. L'alumnat oficial de cursos no conduents a prova de certificació que va obtindre resultats de la convocatòria extraordinària i no va poder sol·licitar plaça en l'assistent telemàtic.  
1.2. Aquelles persones que hagen participat en l'assistent telemàtic d'admissió i vulguen fer alguna esmena.  
2. Període d'últimes vacants:  
2.1. Una vegada finalitzat el període de formalització de matrícula de les persones amb plaça assignada, es podrà matricular la resta de la ciutadania i l'alumnat que vulga fer un trasllat de matrícula viva, si encara queden places escolars vacants.  
2.2. Cada EOI establirà un procés de matriculació amb horaris per a les persones interessades, que obtindran una reserva de plaça. Disposaran de 24 hores per a formalitzar la matrícula, en cas que no la formalitzen en el termini establit, la plaça s'oferirà a la següent persona interessada.  
2.3. La informació al voltant de les últimes vacants es publicarà a la pàgina web de cada EOI.  
  
Nové. Matriculació als cursos de l'oferta formativa complementària  
  
1. La formalització de la matrícula serà presencial en cada EOI. Les persones que opten als cursos complementaris després del període de formalització de la matrícula ho faran en el període d'últimes vacants.  
  
2. Per als cursos complementaris que comencen en el segon quadrimestre o en unes dates diferents de les d'inici de curs, el període de matrícula serà el que determine cada EOI.  
  
Dècim. Test de classificació  
1. Les persones que acrediten un domini suficient de les competències d'un idioma a través de la superació del test de classificació es podran incorporar a qualsevol curs o nivell d'acord amb el resultat del test de classificació.  
Les persones interessades en la realització d'un test de classificació han de formalitzar la inscripció presencialment en l'EOI corresponent.  
  
2. Cada EOI publica en el web del centre el calendari, el procediment de realització del test, el del pagament de la taxa i el de la matrícula per a realitzar-lo. En qualsevol cas, els resultats del test de classificació es publicaran abans de la fi del segon període d'admissió, la convocatòria extraordinària.  
3. El test de classificació l'elaboren i l'administren els departaments didàctics, prenent com a referència les programacions aprovades per a cada curs, i els convoca i els du a terme cada EOI abans de l'inici de les classes. A més d'això, els departaments poden fer tests de classificació dins del període de matriculació. Els centres han de fer públics, juntament amb les altres instruccions de la convocatòria, el tipus de prova i els criteris d'avaluació.  
4. Els departaments didàctics, segons el resultat en el test de classificació, assignen a cada alumne o alumna el curs apropiat en el qual poden fer la sol·licitud telemàtica de matrícula seguint el procediment establit.  
5. El resultat del test de classificació és vàlid per al curs acadèmic en què s'ha fet, en qualsevol de les EOI de la Comunitat Valenciana.  
  
6. El fet de presentar-se al test de classificació no garantix cap plaça escolar al sol·licitant.  
7. Els aspirants que complisquen les condicions dels punts 6 i 7 del punt segon tindran la consideració d'alumnat de test de classificació.  
  
  
Onzé. Pla Integral d'aprenentatge de llengües per al professorat (PIALP)  
1. Els docents en actiu dels cossos d'Infantil, Primària, Secundària, Formació de Persones Adultes en centres dependents de la GVA, ensenyances de règim especial i Formació Professional, com a participants del PIALP, han de realitzar una sol·licitud prèvia a la participació en el procés d'admissió. Esta sol·licitud es tramita seguint els dos passos següents:  
1.1. Tot el professorat (antics i nous alumnes) ha de realitzar una sol·licitud per a la convocatòria 2024-2025 en la plataforma OVIDOC.  
  
1.2. Segon pas, cal accedir a Secretaria Digital en adminova.gva.es.  
  
2. Els idiomes en els quals es poden matricular els docents en actiu pel programa PIALP són:  
2.1. Anglés, francés i valencià en els cursos curriculars o complementaris.  
3. Els nivells dels cursos del PIALP són A2, B1, B2 i C1.  
4. En cas que es vulguen sol·licitar cursos d'anglés, francés i de valencià, s'ha de realitzar un tràmit per a cada idioma.  
5. Cada sol·licitud OVIDOC es podrà modificar o anul·lar, fins i tot una vegada validada i enviada. L'últim tràmit validat serà el que conste com a presentat i sobreescriurà tots els anteriors. Al final del tràmit es generarà un justificant en format PDF, que s'ha d'adjuntar en el moment de formalitzar la matriculació telemàtica.  
  
Dotzé. Devolució de taxes  
1. La devolució de taxes només es podrà sol·licitar en els períodes establits a este efecte.  
2. Una vegada iniciades les classes, o en els casos previstos en l'article 9.10 de l'Orde 87/2013, només es farà devolució de taxes en els supòsits següents:  
a) Quan la no utilització, la no prestació o la no realització del servici siga imputable a l'Administració.  
b) Quan la no utilització, la no prestació o la no realització del servici tinga l'origen en una causa de força major, la devolució serà procedent amb la sol·licitud prèvia de la persona interessada, sempre que esta prove suficientment la força major.  
3. Els errors d'inscripció i pagament de taxes imputables als interessats no donaran lloc a devolució de taxes.  
4. En els casos de sol·licitud de devolució de taxes dins del període de matriculació, serà requisit imprescindible que s'haja presentat la renúncia al lloc escolar o la prova davant del centre corresponent i que no s'haja fet ús del servici.  
5. La presentació telemàtica de la sol·licitud de devolució de taxes comportarà l'autorització per a la comunicació o notificació telemàtica, llevat que s'indique expressament el contrari en la sol·licitud de devolució.  
6. El procediment de sol·licitud de devolució de taxes serà preferiblement telemàtic. Serà requisit imprescindible adjuntar un certificat del centre en què conste el motiu de la sol·licitud de devolució de la taxa i adjuntar la documentació que acredite les circumstàncies al·legades per a sol·licitar la devolució. Les circumstàncies al·legades i els certificats presentats han d'estar vigents en la data en què es va fer el pagament. En cas que siga una errada de pagament de taxa per bonificacions (família nombrosa, discapacitat, etc.), no cal demanar un certificat en l'EOI, es pot sol·licitar la devolució directament.  
7. Les taxes imputables en el procés d'admissió estan publicades en el web https://eoi.gva.es/va/impresos-i-taxes-d-idiomes.  
  
Tretzé. Calendari d'admissió i matrícula  
Les dates previstes en els diversos apartats d'esta resolució s'arrepleguen en l'annex.  
  
Catorzé. Matriculació del personal del centre  
1. El personal docent i no docent de les EOI que vulga iniciar o continuar estudis d'idiomes de règim especial s'ha de matricular i examinar en un centre diferent d'aquell en què presta servicis, independentment que puga rebre docència en el centre en què presta servicis i sempre que els cursos es facen en un horari acadèmic que no interferisca en l'horari laboral.  
2. El paràgraf anterior no s'aplicarà en el cas que l'idioma que vulga estudiar el personal docent i no docent de les EOI només s'impartisca al centre en què presta servicis.  
  
Quinzé. Difusió de la informació  
Les EOI han d'informar sobre el contingut d'esta resolució:  
- En la pàgina web de l'EOI.  
- En els taulers d'anuncis.  
- En Web Família 2.0.  
El web de cada centre oferirà la informació de tots els cursos de manera unificada, tant curriculars com complementaris, en un mateix espai. En la relació de cursos s'especificarà si són curriculars o complementaris.  
  
Setzé. Compliment de la norma  
La Inspecció d'Educació vetlarà pel compliment correcte del contingut d'esta resolució en les EOI.  
  
Desseté. Protecció de dades  
El procediment d'admissió i matrícula observarà les garanties de protecció de dades establides en la Llei orgànica 3/2018, de 5 de desembre, de protecció de dades personals i garantia dels drets digitals.  
  
Contra esta resolució, que no posa fi a la via administrativa, es pot interposar un recurs d'alçada davant de la Secretaria Autonòmica d'Educació, en el termini d'un mes comptat des de l'endemà de la publicació en el Diari Oficial de la Generalitat Valenciana, d'acord amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
  
València, 17 de maig de 2024.- El director general de Centres Docents: Jorge Cabo Martínez.  
  
Annex  
Cronograma dels tràmits del procés d'admissió  
i matrícula de les eoi de la Comunitat Valenciana  
Curs 2024-2025  
  
Obertura de la plataforma OVIDOC per a la sol·licitud de cursos d'anglés, francés i valencià per al professorat del PIALP de nou ingrés Des les 12.00 hores del 27 de maig de 2024 fins a les 23.59 hores del 31 de maig 2024  
Publicació del llistat del professorat admés en el PIALP de nou ingrés A partir del 12 de juny de 2024  
Publicació de vacants 17 de juny de 2024  
Obertura de l'assistent telemàtic d'admissió a cursos curriculars en convocatòria ordinària (primer període d'admissió) Des de les 12.00 hores del 17 de juny de 2024 fins a les 23.59 hores del 2 de juliol de 2024  
Resultats de l'adjudicació de vacants (primer període) 10 de juliol de 2024  
Formalització de la matrícula dels usuaris que han obtingut plaça De l'11 al 31 de juliol de 2024  
(les EOI publicaran el procediment de formalització de la matrícula en el web del centre)  
  
Matrícula dels cursos complementaris Del 3 al 31 de juliol i del 2 al 20 de setembre de 2024  
Comproveu la informació en les pàgines web de les EOI  
Alumnat del PIALP ja matriculat en convocatòria ordinària 2024 que vol canviar d'EOI Demanar baixa en l'EOI abans del 4 de setembre i participar de nou en el procés telemàtic del 15 al 20 de setembre de 2024 com a alumnat del PIALP  
Publicació de vacants per al segon període d'admissió 13 de setembre de 2024  
Obertura de l'assistent telemàtic d'admissió a cursos curriculars en convocatòria extraordinària (segon període d'admissió) Des de les 12.00 hores del dia 13 de setembre de 2024 fins a les 23.59 hores del dia 17 de setembre de 2024  
Resultats del test de classificació Abans de les 20.00 hores del 17 de setembre de 2024  
Resultat de l'adjudicació de vacants (segon període) 20 de setembre de 2024  
Formalització de la matrícula per als candidats que han obtingut plaça en el segon període i la resta de la ciutadania en el període d'últimes vacants   
A partir del 20 de setembre de 2024  
(les EOI publicaran el procediment de formalització de la matrícula en el web del centre)  
  
Últim dia per a realitzar la renúncia de matrícula i poder procedir a sol·licitar la devolució de taxes 31 d'octubre de 2024